SINAIT, Ilocos Sur – Paltog ken droga ti nasamsam ti kapolisan babaen ti inwayatda a buy bust operation maikontra iti maysa a karpintero idi rabii ti Hunio 7.
Inaresto dagiti nagtipon nga elemento ti Sinait police station, CIDG Region 1, PIB, ken ISPAIDSOGT ni Ludivico Ilustrisimo y Ilacad, 56, naasawaan, karpintero, ken residente iti Barangay Purag, kalpasan a nagpositibo ti inwayatda nga operasion maikontra iti suspek.
Nakakumpiska dagiti operatiba iti ikut ni Ilustrisimo iti maysa a caliber 22 revolver nga addaan iti 6 a bala; 3 a heat sealed sachet a nagkarga iti mapapati a shabu; assorted a drug paraphernalia, ken maysa a motorsiklo nga awanan iti plaka.
Sinaksian ti pannakabagi ti DOJ ken barangay officials ti pannakainbentario dagiti nasamsam iti ikut ti suspek.
Iti pannakaisurat daytoy, maisagsaganan ti kaso a panaglabsing iti RA 9165, RA 10591 ken Comelec Resolution No. 10015.#
ilo_Latn ilo_Latn ilo_Latn ilo_Latn ilo_Latn